Tongaat se verlies krimp | Netwerk24
Deur Francois Williams 10 Desember 2019 14:03
Die groep wie se aandeelverhandeling op die JSE in Junie opgeskort is te midde van 'n boekhoudingskandaal, het in die boekjaar tot einde Maart 'n wesensverlies van R923 miljoen gely, teenoor die heruitgereikte verlies van R947 miljoen in die vorige boekjaar.
Die suikervervaardiger Tongaat Hulett sê hy is steeds 'n lopende saak.
Sy omset vir die boekjaar is effens minder op R17,069 miljard, en sy verdienste voor rente, belasting, depresiasie en afskrywing is in werklikheid beter op R1,86 miljard teenoor die vorige jaar se hersiende syfer van R727 miljoen.
Gavin Hudson, uitvoerende hoof, sê dit was 'n uiters uitdagende jaar met baie harde werk. Die resultate is beter as verwag gegewe die krisis wat die groep moes hanteer om by die wortel van sy boekhouprobleme uit te kom.
Die ouditgroep PwC se adviesdiens-afdeling is vroeër vanjaar aangestel om 'n forensiese ondersoek na Tongaat se boeke te doen, en onlangs het die groep aangekondig vervolging kan ingestel word teen sekere vorige direkteure wat 'n rol in die wanvoorstelling van syfers gespeel het.
PwC se verslag het gewys senior bestuurders was betrokke by die oordrewe aandui van winssyfers en batewaardes in die 2018-boekjaar.
Aanvanklik is verwag die 2018-boekjaar se syfers sal met R3,5 miljard aangepas moet word, maar dit was uiteindelik R4,5 miljard, het Hudson Dinsdag bekend gemaak.
Hy het beklemtoon Tongaat is steeds 'n lopende saak en het 'n groot en aantreklike bategrondslag. Hy genereer goeie kontantvloei, met sterk winsmarges. Verbeterings is geïdentifiseer wat kontantvloei oor twee jaar met meer as R3 miljard kan verbeter.
Volgens Hudson het die maatskappy die ondersteuning van banke, en onlangs het sy bankiers 'n ooreenkoms gesluit om sy skuld te herstruktureer.
Tongaat mik om sy skuld teen Maart 2012 met R8,1 miljard te verminder. Hy verwag 'n inspuiting van tussen R1 miljard tot R2 miljard danksy strategiese vennootskappe by sy suikermeulens en eiendomsafdeling. Hy wil ook aandeelhouers nader met 'n regte-uitgifte om R4 miljard in te samel, waarskynlik sodra die JSE hom toelaat om aandeelverhandeling te hervat.